Soveel moet Zuma vir Nkandla opdokPres. Jacob Zuma se privaat woning in Nkandla, KwaZulu-Natal Foto: @power987news, Twitter Die Tesourie het bevind dat Zuma R7,8 miljoen aan die staat moet terugbetaal. Die konstitusionele hof het op 31 Maart vanjaar bevind Zuma het versuim om die Grondwet te handhaaf of sy presidensiële plig na te kom toe hy Thuli Madonsela, die openbare beskermer (OB), se bevindinge en regstellende stappe in haar Nkandla-verslag geïgnoreer en van die hand gewys het. Zuma is aangesê om ŉ “redelike persentasie” van die geld terug te betaal wat aan nie-sekuriteitsopgraderings soos die beeskraal, amfiteater en swembad by sy woning bestee is. Die Nasionale Tesourie is getaak met die opdrag om die bedrag te bepaal. Volgens die Tesourie moet Zuma 87,94% van die 2009-prys van die bogenoemde nie-sekuriteitsopgraderings betaal en word dit op R7 814 155 bereken. Die Tesourie voer in die verslag, wat Maandag by die konstitusionele hof ingedien is, aan dat twee maatskappye wat bestekopnames doen, gehelp het om die bedrag vas te stel. Verteenwoordigers van die maatskappye het op 10 en 11 Mei Nkandla besoek waar hulle die nodige opnames gedoen het vir kosteberamings. Die OB het destyds in haar verslag oor Nkandla bevind dat daar meer as R12 miljoen se nie-sekuriteitsopgraderings aan Zuma se Nkandla-woning gedoen is. Die totale koste vir Nkandla het meer as R246 miljoen beloop. Zuma sal binne 45 dae nadat die hof die tesourie se syfers goedgekeur het, die bedrag moet betaal. Zuma het op 1 April die land regstreeks op radio en televisie toegespreek en gesê dat hy nooit met opset bedoel het om die Grondwet te verontagsaam toe hy nie gehoor gegee het aan die regstellende stappe wat die OB in haar Nkandla-verslag voorgelê het nie. “Ek verwelkom die konstitusionele hof se uitspraak onvoorwaardelik. Ek respekteer die uitspraak en sal daaraan gehoor gee,” het Zuma gesê. “Die hof se uitspraak het my en my kollegas gehelp om in diepte oor die saak te reflekteer. Terugskouend was daar baie sake wat anders hanteer kon word en wat nooit toegelaat moes word om so lank voort te sleep nie. Daarvoor vra ek in persoon en namens die regering om verskoning.”